Vry spraak vryspraak – Lekkervurigeaffêre
Vry spraak vryspraak
Date: July 27, 2019Author: Lekkervurigeaffêre 19 Comments
Ek gesels vanmore met 'n mater oor mense, opinies, en vry spraak. Ons moderne samelewing maak soveel gelag van regte – gender, kultuur, ras, geloof. Bykans elke situasie in die lewe moet deur verskeie lense betrag word alvorens jy 'n opinie huldig en waag om dit te lug. Vryspraak kry jy nie.
Die taalpolisie, die kultuurpolisie, die raspolisie die godsdiens polisie staan geprogrammeer met verontwaardiging, reg om jou goed te knuppel en kasty.
Dit maak van vry spraak 'n klug. Dit maak individuele denke dood. Jy kan maar nie waag om iets van jou borskas af te kry nie, iewers gaan iemand geaffronteer voel.
Ek huldig 'n leef en laat leef houding, meestal. Daar is goed soos wreedheid teenoor kinders, diere, bejaardes en hulpeloses en uitbuiting van mense wat my hartjie naar maak en my brein links laat fok. Pretensie en valsheid kry my ook maklik moermeterrooi. Oe, en dan valse poletieks. Ek swyg liewer.
Wyse woorde wat verkeerdelik aan Voltaire toegedig word bly my by:
Ons is elkeen uniek bedraad, en elkeen van ons het ons enige stempel om af te druk, ons ou merkie op die lewe te laat. So ons almal het vry spraak, maar ons moet dit ook vir mekaar gun.
Oor die wyse woorde, net die staaltjie. Evelyn Beatrice Hall het in 1906 die boek 'Friends of Voltaire' onder die skuilnaam S.G. Tallentyre geskrywe. As vrou kon sy nie haar sê, sê of skryf, skrywe nie. Ironies dat sy die wysheid neergepen het. Dit was om 'n ommeswaai in Voltaire se houding teenoor mede-filisoof, Helvétius te beskrywe. Vandag word dit oral op die Vuisboek en Kwetser foutiewelik aan Voltaire self toegedig.
Terug by vryheid en regte. Ek is so keelvol dat mense menings huldig, dit publiek maak, plek vir kommentaar laat en sou jy waag om te verskil word jou hakskeensenings summier gesny, dat jy bloeiend eenkant bly lê. Wat het van gesprekvoering en debat geword? Wat het geword van die mooi "ek en jy stem ooreen om te verskil, kom ons skink 'n glasie wyn daarop en gaan aan. Dis net opinies. Wie weet wie is reg'?
As die pad wat jy loop geloop is, is dit jou eie keuses wat bepaal waar en hoe jy geloop het. Elkeen die meester van sy eie reis. Ons durf nie vir ander probeer leef of besluit nie. Gun elke diertjie sy plesiertjie, miskien sal dit dan vir jou ook gegun word.
Maar ons doen dit maar moeilik, ag ja. Kom ons lag maar daaroor.
Hier volg is van my gunsteling snaaksies oor ons kwaaigeite met mekaar, veral die baie sleutelbordkrygers oral waar die QWERTY sleutels blykbaar reg lê as koeëls om ander af te skiet pleks van op te bou en ruimte te gun.
(Die blad wat die pittige opmerkings plaas is 'Blessed are the Weird' op die Vuisboek.
O, voor ek my relaas stopsit. Dis regtig hartseer om te merk dat blaaie wat ons taal ontgin en vier ook met venynige, pendante sleutelbord soldate bewaak word, en mense verneder en verguis, eerder as om goedgunstig vrae te beantwoord. Swak spelling is tekens van die tyd. Sou reken dat mens eerder iemand privaat reghelp, en maar te onthou dat ons maar almal soms foute maak.
Self sukkel ek met my leesbril, dom vingers, haastige dink en sleutelbord vernuf wat nie altyd saamwerk nie. Ek trag om mooi te skrywe, maar net mens is ek beslis. Gelukkig het meeste toeps redigeer opsies.
Previous Previous post: Oomblik lewe
Next Next post: Stoepkuier 2
19 thoughts on "Vry spraak vryspraak"
Hallooo, Toortsie! Lekker om jou hier te kry! 🤗
Ek het iewers verdwaal. 👀
Ek is bly jy is onverdwaal. Mwah.
Mwah. Jong, ek is rigtingloos!
Ek moes lag vir die laaste een. Facebook University indeed.
Ja, daai Vuisboek het geweldadige eksperte. 😉 'n Mooi geliefde definisie van expert in ons huis is 'n "has been" – druppeltjie ( ex- spurt) 🤣
Dis ook mal snaaks. Ek lees partykeer die kommentaar net vir die vermaak. Maar dit raak gewoonlik vinnig onsmaaklik. Mense kan rof raak as hulle jou nie in die gesig hoef te kyk nie.
Ek dink dit het die arena van Nero vervang. Daar waar mense vir leeus geooi is en gemartel is. Wreed, gek en dol. Gesiglose wreedheid, maar dis die ironie. Gesigloos allermins.
Dis nou 'n vergelyking waaraan ek nog nooit gedink het nie.
Slaat jy daai spyker so netjies op die kop daar is nie eers n merkie nie😂
Soms word ek vies. Ander kere kan ek net hulpeloos lag. Ek is só moeg daarvoor om op eiers te loop.
Ons sal maar saam eierdans, doekvoet…..
Humaniteit, die vloekwoord van ons tyd. Nou is almal op eiers, dis om van gek te word
Ek reken te veel regte, te min respek, is ons mensdom se ondergang.
Stephanie De Kock says:
Baie mooi gese en gestel
Dankie Stephanie. Kom kuier weer.🌻
So "tip toe" ons deur die lewe. 😊
Mense wil al die goed hê sonder enige verantwoordelikheid. Ek haat op eiers loop, die plaas-voete sukkel…